
A polgári illem újjáéledése a Kádár-korszakban ─ A ’60-as évek három illemkönyvének összehasonlítása a 20. sz. első harmadának illemirodalmával

Kulcsszavak: normakommunikáció; '60-as évek; illem
Dolgozatomban a ’60-as évek három illemkönyvét, a Hogyan viselkedjünk?; Vidám illemtan; Tudni illik, hogy mi illik című kiadványokat vetem össze a 20. sz. első harmadának illemirodalmával. Ehhez Fábri Anna A művelt és udvarias ember c. könyvét használtam. Az 1910-1935 között íródott, és Fábri Anna által feldolgozott négy illemkönyv viselkedési tanácsait, szerzőit és témafelosztásait összevetem az általam vizsgált 1960-as években íródott három illemtannal.
A Kádár-korszakban újjászülető illemirodalom műfaj ellentmondásos helyzetre hívja fel a figyelmünket. Az alapvetően polgári hagyomány abban a politikai rendszerben üti fel újra a fejét, amely a polgársággal szemben fogalmazza meg magát és szinte egy időben azzal, amikor Kádár János kijelenti, hogy lerakták a szocializmus alapjait. Ezek a dokumentumok lehetőséget biztosítanak arra, hogy megismerjük a társadalom mennyire internalizálta az őt körülvevő rendszer ideológiai üzeneteit. Nem csak a két korszak illemkönyveinek összehasonlítását végzem el, hanem az így tett megállapítások értelmezését is a tágabb társadalmi kontextus vizsgálatával.



